**Sute de basarabeni vor vizita Bistrița**

**Bistrița va primi în această vară și în toamnă, în vizită, sute de basarabeni. Acțiunea face parte din programul național de înfrățire a românilor de pe ambele maluri ale Prutului.**

Primul grup va ajunge vineri în Bistrița-Năsăud și va vizita Castelul de la Arcalia, orașul Beclean, Sărata, Turnul Dogarilor din Bistrița, Biserica Evanghelică și centrul istoric. Toți cei care doresc să întâmpine basarabenii în județul Bistrița-Năsăud pot lua legătura cu Antonina Marian Străjescu(0747 830 120), responsabilul local al acțiunii.

”*Mulți basarabeni sunt interesați să viziteze România, iar programul ”Cunoaște-ți Țara” este prilejul ideal pentru aceștia să o descopere. Există multe solicitări de vizitare a Bistriței. Fac un apel la toți bistrițenii să îi întâmpine pe frații de peste Prut și chiar să se înfrățească cu ei folosind platforma online www.basarabia-acasa.ro. Sper ca această inițiativă să ducă la o creștere determinantă a numărului unioniștilor de peste Prut, pentru ca, în 2018, să facem unirea* ”, a declarat George Simion, președintele Platformei Unioniste Acțiunea 2012.

Aceasta este doar una din multele vizite ce se vor derula în săptămânile următoare cu ocazia continuării programului ”Cunoaște-ți Țara”. Prin acest program, organizat de Platforma Unionistă Acțiunea 2012, în vara aceasta și în toamnă vor veni 100.000 basarabeni în România. Cazarea în Bistrița este asigurată în parteneriat cu Consiliul Județean Bistrița-Năsăud. Un ajutor important îl acordă și Primăria orașului Beclean, iar organizatorii fac un apel și la celelalte autorități locale să fie receptive și să sprijine acest program.

**Platforma Unionistă Acțiunea 2012 14 iulie 2016**